b"\n_START_ARTICLE_\nCastell de Sant Guim de la Plana\n_START_SECTION_\nDescripci\xc3\xb3\n_START_PARAGRAPH_\nAquest antic castell, avui utilitzat com a habitatges, d\xc3\xb3na la benvinguda al poble de Sant Guim de la Plana. Els tres contraforts de la fa\xc3\xa7ana principal i la petita elevaci\xc3\xb3 en qu\xc3\xa8 es troba, li confereixen una imatge molt s\xc3\xb2bria i est\xc3\xa0tica. \xc3\x89s un edifici que consta d'una planta baixa, a trav\xc3\xa9s de la qual podem accedir als tres habitatges moderns en qu\xc3\xa8 est\xc3\xa0 dividit, i una primera planta._NEWLINE_Accedim en cadascun d'aquest habitatges a trav\xc3\xa9s d'una petita rampa, en el cas del central d'un tram d'escales, per salvaguardar el desnivell existent entre l'edifici i el nivell de carrer. Totes les obertures que trobem en el mur s\xc3\xb3n modernes, no obstant la porta central d'aquest edifici conserva encara l'arc de mig punt i en el cas de la resta es mant\xc3\xa9 l'arc rebaixat._NEWLINE_A la primera planta podem observar-hi set obertures rectangulars modernes, quatre de les quals tenen balc\xc3\xb3 amb barana de forja i la resta s\xc3\xb3n finestres de diferets dimensions. Pren especial rellev\xc3\xa0ncia una d'aquestes portes balconeres que s'obra al bell mig del contrafort central._NEWLINE_Aquesta fa\xc3\xa7ana principal ha estat molt intervinguda al llarg dels anys, fins i tot a l'extrem nord-est hi trobem adossat un edifici de construcci\xc3\xb3 actual, que complementa un dels habitatges._NEWLINE_La fa\xc3\xa7ana est presenta una porta central d'arc rebaixat flanquejada per dues finestres rectangulars i una primera planta amb dues finestres rectangulars modernes._NEWLINE_Aquesta construcci\xc3\xb3 presenta filades de petits carreus irregulars de pedra, que testimonien les diverses intervencions que ha sofert l'edifici.\n_START_SECTION_\nHist\xc3\xb2ria\n_START_PARAGRAPH_\nApareix documentat el 1161 quan la poblaci\xc3\xb3 formava part del terme del castell del Llor. Anys m\xc3\xa9s tard, va pert\xc3\xa0nyer al llinatge de Sacirera i finalment als marquesos de Santa Maria de Barber\xc3\xa0."